Folketing
2005-03-29

Det er en spændende dag i dag. Det er nemlig dagen, hvor vi i Folketinget tager hul på drøftelsen af kommunalreformens effekter på uddannelsesområdet. Vi skal drøfte en lang række ændringer som følge af den aftale, Dansk Folkeparti har indgået med regeringspartierne om en modernisering og positiv udvikling af den offentlige sektor. Der er næppe nogen tvivl om, at et velfungerende uddannelsessystem og gode tilbud om uddannelse til børn, unge og voksne er helt afgørende for en positiv udvikling i vores samfund og for den enkelte. Derfor er moderniseringen af uddannelsesstrukturen også et af de allervigtigste spørgsmål i forbindelse med kommunalreformen. I Venstre glæder vi os over, at det er lykkedes at skabe et flertal for en modernisering af den offentlige sektor; vi forventer os meget heraf. Men det er også lige så klart, at det er vores ønske, at vi kan få så mange af Folketingets partier som overhovedet muligt inddraget i udmøntningen af reformen, og derfor håber vi, at vi kan få et positivt samarbejde om de fire lovforslag, vi skal behandle her i dag.